NARIADENIE KOMISIE (ES) č. 1309/2008
z 19. decembra 2008,
ktorým sa stanovujú ceny za stiahnutie z trhu a predajné ceny Spoločenstva za výrobky rybného hospodárstva uvedené v prílohe I k nariadeniu Rady (ES) č. 104/2000 na rybársky rok 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 20 ods. 3 a článok 22,
keďže:
(1)
V nariadení (ES) č. 104/2000 sa ustanovuje, že ceny Spoločenstva, pri ktorých sa výrobky sťahujú z trhu a predajné ceny Spoločenstva za každý výrobok uvedený v prílohe I k tomuto nariadeniu treba určiť na základe čerstvosti, veľkosti alebo hmotnosti a prezentácie výrobku použitím konverzného faktora pre kategóriu príslušného výrobku do výšky neprevyšujúcej 90 % príslušnej orientačnej ceny.
(2)
Ceny Spoločenstva, pri ktorých sa výrobky sťahujú z trhu, je možné násobiť upravujúcimi faktormi v prístavných oblastiach, ktoré sú veľmi vzdialené od hlavných spotrebiteľských centier Spoločenstva. Orientačné ceny na rybársky rok 2009 boli stanovené za všetky príslušné výrobky nariadením Rady (ES) č. 1299/2008 (2).
(3)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky rybného hospodárstva,
PRIJALA TOTO NARIADENIE:
Článok 1
Konverzné faktory používané na výpočet cien Spoločenstva, pri ktorých sa výrobky sťahujú z trhu a predajných cien Spoločenstva uvedených v článku 20 a 22 nariadenia (ES) č. 104/2000 na rybársky rok 2009 pre všetky výrobky uvedené v prílohe I k uvedenému nariadeniu sú stanovené v prílohe I k tomuto nariadeniu.
Článok 2
Ceny Spoločenstva, pri ktorých sa výrobky sťahujú z trhu a predajné ceny Spoločenstva platné na rybársky rok 2009 a výrobky, na ktoré sa vzťahujú, sú stanovené v prílohe II.
Článok 3
Ceny, pri ktorých sa výrobky sťahujú z trhu platné na rybársky rok 2009 v prístavných oblastiach, ktoré sú veľmi vzdialené od hlavných spotrebiteľských centier v Spoločenstve a výrobky, na ktoré sa tieto ceny vzťahujú, sú uvedené v prílohe III.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1 januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. decembra 2008